Francia zárszó a GCARD 2010 konferencián
Montpellier-ben a fejlesztési célú agrárkutatásokról rendezett globális konferencia (GCARD 2010) záróakkordjaként a francia külügyi tárca képviseletében Sujiro Seam, a minisztérium mondializációval, fejlesztéspolitikával és partnerkapcsolatokkal foglalkozó szakállamtitkárságának élelmezésbiztonsággal és gazdaságfejlesztéssel foglalkozó helyettes vezetője mondott beszédet. Sujiro Seam két fő kérdéssel foglalkozott:

· Franciaország részvétele a nemzetközi mezőgazdasági és élelmezési, valamint élelmezés-biztonsági programokban,
· Franciaország megújuló kötelezettség-vállalása egy új, a fejlődő országokat szolgáló nemzetközi mezőgazdasági kutatási rendszer kiépítésében.
Ami Franciaország részvételét illeti a nemzetközi mezőgazdasági és élelmezési, valamint élelmezés-biztonsági programokban (Mobilisation de la France dans le Partenariat mondial pour l'agriculture, la sécurité alimentaire et la nutrition), Sujiro Seam Nicolas Sarkozy 2008. júniusában Rómában tett nyilatkozatát vette alapul, melyben a köztársasági elnök három fő pillérre (kormányzás, tudás, finanszírozás) helyezte a hangsúlyt:
· egy olyan nemzetközi stratégiai koordinációs platform kialakítása, ami minden egyes résztvevő számára lehetővé teszi az élelmezés-biztonságot érintő különböző politikák összehangolását,

· a tudomány, a kutatás, a szakmai gyakorlat, az innováció és az ismeretek fölhasználása az élelmezésbiztonság érdekében oly módon egységes keretbe foglalva őket, hogy lefedjék az élelmezés-biztonság mind a négy dimenzióját: az élelmiszerek rendelkezésre állása, hozzáférés az élelmiszerekhez, ezek mennyiségi és minőségi paramétereinek biztosítása valamint a beszerzési források folytonossága az élelmiszer-válságok elkerülése érdekében,
· a folyamatos élelmezésbiztonságot garantáló pénzügyi források biztosítása oly módon, hogy egyben megfordítható legyen az ágazatba történő pénzügyi befektetések csökkenő tendenciája.

Illeszkedve a 2009. júliusi Aquila-i Csúcs és a 2009. novemberi élelmezés-biztonsági világcsúcs által kijelölt irányhoz, francia olvasatban a GCARD konferencia mindhárom pillér megvalósításában nagyon fontos lépést jelent, mivel:

· példát mutat a jó irányításból, összefogja az összes érintettet, különös tekintettel magukra a termelőkre,
· megjeleníti a holnap fejlesztési célú mezőgazdasági kutatásainak körvonalait,

· cselekvésre készteti a pénzügyi forrásokat biztosítókat.

(Pour l'avenir, engagement renouvelé de la France dans la construction du nouveau système de la recherche agricole internationale pour le développement)
Franciaország láthatóan tevőleges részt kíván vállalni egy új, a fejlődő országokat szolgáló nemzetközi mezőgazdasági kutatási rendszer kiépítésében, de egyben ragaszkodik ahhoz, hogy ebben – érthető módon – saját szempontjait, érdekeit is kifejezésre tudja juttatni. Ezért a franciák álláspontja szerint ahhoz, hogy támogatni tudják a fejlesztési célú nemzetközi mezőgazdasági kutatási rendszer kétség kívül ambiciózus reformját, figyelembe kell venni a következőket:

· oly módon kell az egyes nagy kutatási programokat összehangolni egy egységes, koherens de mindeközben nyitott rendszert kialakítva, hogy az minden résztvevő számára biztosítsa elképzeléseinek szabad érvényre juttatását és megvalósítását, messzemenően szem előtt tartva ebben a partnerkapcsolatok kialakításának fontosságát,
· néhány nagy kutatási területen minél gyorsabb előrehaladást kell fölmutatni, ezekkel párhuzamosan pedig meg ki kell dolgozni egy koherens, hosszú távú, globális fejlesztési célú agrárkutatási rendszer megvalósításának föltételeit,

· meg kell erősíteni a GFAR-t, mint a mozgósítás egyik fő eszközét úgy globális, mint regionális szinten, ez utóbbi különösen is fontos és megkerülhetetlen szintje a partnerkapcsolatoknak; a kétévente megrendezésre kerülő GCARD-on túlmutatva a GFAR az, ami lehetővé teszi a leghatékonyabb eszközök, eljárások folyamatos meghatározását, megosztását és a kötelezettségvállalások nyomon követését,

· együttműködve a más fejlett és föltörekvő országok mezőgazdasági kutatást folytató intézményeivel, valamint a megújuló CGIAR-ral, meg kell osztani egymás között a közös föllépés felelősségét, ugyanakkor szolgálni kell a nemzeti agrárkutatási intézmény-hálózatokat valamint más nemzeti és regionális szereplőket,
· minden szinten ösztönözni kell a kutatási kapacitások fejlesztését, erősítését.

Mindezekben a Montpellier-ben koncentrálódó francia és nemzetközi mezőgazdasági kutatási és fölsőoktatási kapacitás élenjáró, különös tekintettel a mezőgazdaságot és környezetvédelmet érintő fejlesztési célú programokra, Franciaország pedig mindezek közreműködését ajánlja a közös célokért a nemzetközi mezőgazdasági kutatási rendszerben. 

Intelligens példa volt a francia mezőgazdasági kutatás nemzetközi kapcsolatainak jövőbemutató építésére a GARD 2010 konferenciát megelőző fiatal kutatók hete, amit a CIRAD és az INRA közös „vállalkozásában” létrehozott FI4IAR szervezett és bonyolított (francia kezdeményezés a nemzetközi mezőgazdasági kutatásokért, french initiative for intenational agricultural research). 26 országból 40 ígéretes fiatal kutató vehetett részt egy egy hetes továbbképzésen, amit számos neves francia kutató tisztelt meg oktatóként, az eseménynek pedig kellő nyilvánosságot adtak a konferencia alatt. 
Franciaország aktív részese az EU afrikai fejlesztési célú kutatási elképzeléseinek olyannyira, hogy az IRD kapta meg a föladatot, hogy mérje föl az igényeket, lehetőségeket és tegyen javaslatot ez komplex programra. A munkában a következők vesznek részt:

1. Franciaország: Institut de Recherche pour le Développement (IRD)

2. Ausztria: Commission for Development studies, Austrian Agency for International Cooperation in Education and Research (KEF-OeAD)

3. Belgium: Conseil interuniversitaire de la Communauté française de Belgique/Commission universitaire pour le Développement (CIUF/CUD)

4. Finnország: Finnish Ministry of Employment and the Economy (TEM)

5. Németország: International Bureau of the German Federal Ministry of Education and Research (PT- DLR)

6. Portugália: Ministério da Ciência, Tecnologia e Ensino Superior. Fundação para a Ciência e Tecnologia (FCT)

7. Spanyolország: Ministerio de Ciencia e Innovación (MICINN)

8. Svájc: Swiss National Science Foundation (SNSF)

9. Törökország: The Scientific and Technological Research Council of Turkey (TUBITAK)

10. Egyiptom: Ministry of Higher Education and Scientific Research (MHESR)

11. Kenya: Ministry of Science and Technology (MOST-KE)

12. Dél-Afrikai Köztársaság: Department of Science and Technology (DST)

A francia szerepvállalás és az IRD-vel kialakított jó kapcsolat nagyon komoly lehetőségeket tartogathat hazánk számára is!

